Prokureur in hof oor bedrog, diefstalArgieffoto Anthony Peter Reynolds (52), ŉ prokureur van Kaapstad, staan tereg op twee aanklagte van bedrog, een van diefstal en een wat verband hou met die oortreding van die Wet op Prokureurs. Reynolds, van Airlie Place in Constantia, in Kaapstad se suidelike voorstede, het Dinsdag in die Bellville gespesialiseerde handelsmisdaadhof voor landdros Sabrina Sonnenberg verskyn. Volgens die klagstaat is hy in Augustus 2011 in hegtenis geneem en het aanvanklik voor landdros Amrith Chabilall verskyn. Volgens die klagstaat is Reynolds in 1995 toegelaat as prokureur en het as professionele assistent by Heyns en Vennote Ing. begin praktiseer. Hy het agt jaar later sy eie praktyk, Roup Reynolds en Vennote, oopgemaak. Op die aanklag van diefstal voer staatsaanklaer Juan Agulhas aan Reynolds het tussen Januarie 2006 en Desember 2010 R6 miljoen uit sy trustrekening gesteel. Op twee aanklagte van bedrog het hy glo valslik ŉ kliënt in kennis gestel dat twee tjeks uit sy trustrekening, een vir R1.5 miljoen en een vir R600 000, “reg” sou wees, terwyl dit “gehop” het. Op ŉ derde aanklag van bedrog het hy glo R2 miljoen geleen en ŉ huis as sekuriteit daarvoor opgegee. Hy het aangevoer die huis behoort aan hom, terwyl dit eintlik aan sy ma behoort. Op die aanklag van die oortreding van die Wet op Prokureurs het hy glo versuim om behoorlik boek te hou van gelde wat ontvang word, gehou word of betaal word. Hy moet weer op 12 Oktober in die hof verskyn.